DIRECTIVA 2009/67/CE A PARLAMENTULUI EUROPEAN ȘI A CONSILIULUI
din 13 iulie 2009
privind montarea dispozitivelor de iluminat și semnalizare luminoasă pe autovehicule cu două sau trei roți
(versiune codificată)
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 95,
având în vedere propunerea Comisiei,
având în vedere avizul Comitetului Economic și Social European (1),
hotărând în conformitate cu procedura prevăzută la articolul 251 din tratat (2),
întrucât:
(1)
Directiva 93/92/CEE a Consiliului din 29 octombrie 1993 privind montarea dispozitivelor de iluminat și semnalizare luminoasă pe autovehicule cu două sau trei roți (3) a fost modificată în mod substanțial (4). Din motive de claritate și de eficiență, ar trebui să se codifice directiva menționată.
(2)
Directiva 93/92/CEE reprezintă una dintre directivele individuale referitoare la procedura de omologare CE de tip prevăzută de Directiva 92/61/CEE a Consiliului din 30 iunie 1992 privind omologarea autovehiculelor cu două sau trei roți, înlocuită prin Directiva 2002/24/CE a Parlamentului European și a Consiliului din 18 martie 2002 privind omologarea autovehiculelor cu două sau trei roți (5) și stabilește cerințe tehnice cu privire la designul și construcția autovehiculelor cu două sau trei roți în ceea ce privește instalarea dispozitivelor de iluminare și de semnalizare luminoasă. Aceste cerințe tehnice vizează apropierea legislațiilor statelor membre în vederea aplicării, pentru fiecare tip de vehicul, a procedurii de omologare CE de tip prevăzută de Directiva 2002/24/CE. Prin urmare, dispozițiile Directivei 2002/24/CE privind sistemele autovehiculelor cu două sau trei roți, componentele și unitățile lor tehnice separate, se aplică prezentei directive.
(3)
În fiecare stat membru, dispozitivele de iluminat și semnalizare luminoasă destinate vehiculelor cu două sau trei roți ar trebui să prezinte anumite caracteristici tehnice stabilite de prevederi obligatorii. Este necesar să se stabilească cerințe armonizate privind montarea dispozitivelor respective, astfel încât să se poată aplica, pentru fiecare tip de vehicul, procedura de omologare CE de tip stabilită în Directiva 2002/24/CE.
(4)
Ar trebui să se specifice că dispozitivele de iluminat omologate pentru vehicule de categoriile M1 și N1 în conformitate cu directivele aplicabile pot să fie montate și pe autovehicule cu două sau trei roți. În afară de aceasta, trebuie să se permită montarea facultativă de faruri de ceață față, faruri de ceață spate, faruri pentru mersul înapoi și semnale de avarie pe motoretele cu trei roți și pe motoretele ușoare cu patru roți.
(5)
Pentru a facilita accesul pe piețele țărilor din afara Comunității, ar trebui să existe, în ceea ce privește motocicletele cu două roți, niște echivalențe între dispozițiile din prezenta directivă și cele din Regulamentul nr. 53 al Comisiei Economice pentru Europa a Organizației Națiunilor Unite (6) (UNECE).
(6)
Prezenta directivă nu ar trebui să aducă atingere obligațiilor statelor membre privind termenele de transpunere în dreptul intern și de aplicare a directivelor menționate în anexa VII partea B,
ADOPTĂ PREZENTA DIRECTIVĂ:
Articolul 1
Prezenta directivă se aplică dispozitivelor de iluminat și semnalizare luminoasă ale tuturor tipurilor de vehicule menționate la articolul 1 din Directiva 2002/24/CE.
Articolul 2
Procedura care reglementează acordarea omologării CE de tip pentru componente privind montarea dispozitivelor de iluminat și semnalizare luminoasă pe un tip de autovehicul cu două sau trei roți și condițiile care reglementează libera circulație a acestora trebuie să fie conforme celor prevăzute de Directiva 2002/24/CE.
Articolul 3
(1) În conformitate cu articolul 11 din Directiva 2002/24/CE, prin prezenta se confirmă echivalența dintre dispozițiile acestei directive pentru motociclete cu două roți și cele adoptate în Regulamentul nr. 53 al UNECE.
(2) Autoritățile statelor membre care acordă omologarea CE de tip pentru componente trebuie să accepte omologările acordate în conformitate cu prevederile din Regulamentul nr. 53 al UNECE, precum și marcajele de omologare de tip pentru componente ca o alternativă la omologările acordate în conformitate cu dispozițiile din prezenta directivă.
Articolul 4
Modificările necesare în vederea adaptării la progresul tehnic a cerințelor din anexele I-VI se adoptă în conformitate cu procedura menționată la articolul 18 alineatul (2) din Directiva 2002/24/CE.
Articolul 5
(1) Statele membre nu pot, din motive care privesc montarea dispozitivelor de iluminat și de semnalizare luminoasă:
-
să refuze să acorde omologarea CE de tip pentru un tip de autovehicul cu două sau trei roți; nici
-
să interzică înmatricularea, vânzarea sau punerea în circulație a autovehiculelor cu două sau trei roți,
dacă montarea dispozitivelor de iluminat și de semnalizare luminoasă îndeplinește cerințele prezentei directive.
(2) Statele membre refuză să acorde omologarea CE de tip pentru orice tip nou de autovehicul cu două sau trei roți din motive referitoare la montarea dispozitivelor de iluminat și de semnalizare luminoasă dacă dispozițiile prezentei directive nu sunt respectate.
(3) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 6
Directiva 93/92/CEE, astfel cum a fost modificată prin directivele menționate în anexa VII partea A, se abrogă, fără a aduce atingere obligațiilor statelor membre în ceea ce privește termenele de transpunere în dreptul intern și de aplicare a directivelor menționate în anexa VII partea B.
Trimiterile la directiva abrogată se interpretează ca trimiteri la prezenta directivă și se citesc în conformitate cu tabelul de corespondență din anexa VIII.
Articolul 7
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Articolul 8
Prezenta directivă se adresează statelor membre.
Adoptată la Bruxelles, 13 iulie 2009.